EUROPA-KOMMISSIONEN Bruxelles, den 27.2.2020 COM(2020) 73 final 2020/0032(NLE) Forslag til RÅDETS AFGØRELSE om fastlæggelse af den holdning, der skal indtages på Den Europæiske Unions vegne i Det Internationale Kornråd for så vidt angår Republikken Serbiens tiltrædelse af konventionen om kornhandel af 1995



BEGRUNDELSE 1.Forslagets genstand Dette forslag vedrører en afgørelse om fastlæggelse af den holdning, der skal indtages på Unionens vegne i Det Internationale Kornråd i forbindelse med Republikken Serbiens tiltrædelse af konventionen om kornhandel af 1995. 2.Baggrund for forslaget 2.1.Konventionen om kornhandel af 1995 Konventionen om kornhandel af 1995 ("konventionen") har til formål at fremme det internationale samarbejde om alle forhold vedrørende handel med korn, at fremme udvidelsen af den internationale handel med korn og at sikre denne handels friest mulige forløb. Konventionen har desuden til formål i størst mulig udstrækning at bidrage til stabilitet på de internationale kornmarkeder i alle medlemmers interesse, at øge den globale fødevaresikkerhed og at skabe et forum for udveksling af oplysninger og drøftelse af medlemmernes anliggender vedrørende kornhandel. Konventionen trådte i kraft den 1. juli 1995. Unionen er part i konventionen. 2.2.Det Internationale Kornråd Det Internationale Kornråd ("IGC") er en mellemstatslig organisation, der søger at opfylde de mål, der er fastsat i artikel 1 i konventionen. IGC har især til formål at: (a)fremme det internationale samarbejde om alle forhold vedrørende handel med korn (b)fremme udvidelse, åbenhed og retfærdighed for den internationale handel med korn (c)bidrage til stabilitet på det internationale kornmarked, øge den globale fødevaresikkerhed og bidrage til udvikling af de lande, hvis økonomi afhænger af kommercielt salg af korn. Disse målsætninger søges realiseret ved at forbedre gennemsigtigheden på markedet gennem udveksling af oplysninger, analyser og høringer om markedet og den politiske udvikling. Det nuværende IGC har 28 medlemmer, bl.a. mange af verdens største kornproducenter samt importører. Ud over Unionen tæller Argentina, Australien, Canada, Egypten, Indien, Japan, Rusland, Ukraine og USA blandt medlemmerne. Derimod er hverken Kina eller Brasilien medlemmer. De 28 medlemmer i IGC har et samlet antal stemmer på 2 000. I forbindelse med budgetproceduren (se artikel 11 i konventionen), dvs. fastsættelse af medlemmernes årlige finansielle bidrag, har Unionen 372 stemmer i 2019/20. Med hensyn til beslutningstagning, dvs. når der afholdes afstemninger (se artikel 12 i konventionen), fordeles der 1 000 stemmer til 10 eksporterende medlemmer (herunder Unionen med 245 stemmer) og 1 000 stemmer til 18 importerende medlemmer. Det skal understreges, at IGC i princippet handler på grundlag af konsensus, og det er meget sjældent, at der bliver foretaget afstemning. På møderne i Det Internationale Kornråd er Unionen repræsenteret af Kommissionen. Medlemsstaterne kan deltage i IGC's møder, især i rådets møder.

2.3.Den retsakt, der skal vedtages af Det Internationale Kornråd Republikken Serbien har den 23. januar 2020 formelt ansøgt om tiltrædelse af konventionen. IGC-sekretariat har den 27. januar 2020 informeret sine medlemmer om Republikken Serbiens ansøgning. I henhold til konventionens artikel 27, stk. 2, står denne åben for tiltrædelse af regeringer for alle stater på de betingelser, som Det Internationale Kornråd måtte finde passende. I overensstemmelse med punkt 33 d) i forretningsordenen i henhold til konventionen om kornhandel ("forretningsordenen") behandler administrationsudvalget ansøgninger om tiltrædelse og henstiller til rådet i henhold til artikel 27, stk. 2. Det tiltrædende lands stemmer med de i konventionens artikel 11 nævnte mål for øje (dvs. medlemmernes årlige finansielle bidrag) fastsættes ud fra de tiltrædende landes samlede kornhandel i forhold til alle IGC-medlemmernes samlede kornhandel i overensstemmelse med punkt 33 b) i forretningsordenen. I henhold til konventionens artikel 12, stk. 1, skal rådet fastlægge hvilke medlemmer, der er eksporterende medlemmer, og hvilke, der er importerende medlemmer i konventionens forstand under hensyntagen til disse medlemmers kornhandelsmønstre og deres synspunkter. Rådet vil også vedtage deres stemmeregler i overensstemmelse med stk. 2 og 3 i samme artikel. Da IGC's næste møde først finder sted den 8. juni 2020, har dets sekretariat foreslået, at rådets godkendelse af Republikken Serbiens tiltrædelse bør finde sted ved brevafstemning for at tillade en tidligere tiltrædelse. Hvis der ikke er modtaget nogen indsigelser fra de nuværende IGC-medlemmer inden den 31. marts 2020, vil Republikken Serbiens tiltrædelse få virkning fra den 1. april 2020. Selv om der ikke er nogen særlige bestemmelser fastsat i konventionen om brevstemmeproceduren (eller skriftlig procedure), er der i henhold til artikel 14 i konventionen vedrørende "rådets afgørelser" ingen krav om, at afgørelserne tages på rådets møder. 3.Den holdning, der skal indtages på Unionens vegne Konventionen om kornhandel af 1995 blev indgået af Unionen ved Rådets afgørelse 96/88/EF indtil den 30. juni 1998 og er siden da blevet forlænget regelmæssigt. Konventionen forlænges hver gang for en periode på højst to år i overensstemmelse med artikel 33 i konventionen. Den blev senest forlænget ved beslutning truffet af Det Internationale Kornråd i juni 2019 og gælder indtil den 30. juni 2021. Unionen har altid været et aktivt medlem af IGC og har støttet udvidelsen af organisationen. Republikken Serbien er en stor producent af landbrugsprodukter, især majs, der er en af de vigtigste IGC-afgrøder. Republikken Serbien indgav sin ansøgning om EU-medlemskab den 19. december 2009, og den 1. marts 2012 tildelte Det Europæiske Råd Serbien status som kandidatland. Formålet med dette forslag er at indhente Rådets bemyndigelse til, at Kommissionen kan godkende Republikken Serbiens tiltrædelse af konventionen. 4.Retsgrundlag 4.1.Proceduremæssigt retsgrundlag 4.1.1.Principper I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen". Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver". 4.1.2.Princippernes anvendelse på det foreliggende tilfælde IGC's påtænkte retsakt fører til en udvidelse af medlemsskabet af IGC. Den påtænkte retsakt har retsvirkninger, navnlig fordi den vil have indvirkning på forholdet ved beslutningstagen i IGC, hvis beslutninger kræver et flertal af eksporterende og importerende medlemmer og er bindende for medlemmerne som fastsat i konventionens artikel 14.

Den påtænkte retsakt supplerer eller ændrer ikke den institutionelle ramme for aftalen. Det proceduremæssige retsgrundlag for den foreslåede afgørelse er derfor artikel 218, stk. 9, i TEUF. 4.2.Materielt retsgrundlag 4.2.1.Principper Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller element. 4.2.2.Princippernes anvendelse på det foreliggende tilfælde Den påtænkte retsakts primære mål og indhold vedrører handel med landbrugsprodukter. Det materielle retsgrundlag for den foreslåede afgørelse er derfor artikel 207, første afsnit, i TEUF. 4.3.Konklusion Retsgrundlaget for den foreslåede afgørelse bør være artikel 207, første afsnit, i TEUF sammenholdt med artikel 218, stk. 9, i TEUF. 2020/0032 (NLE) Forslag til RÅDETS AFGØRELSE om fastlæggelse af den holdning, der skal indtages på Den Europæiske Unions vegne i Det Internationale Kornråd for så vidt angår Republikken Serbiens tiltrædelse af konventionen om kornhandel af 1995 RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 207, første afsnit, sammenholdt med artikel 218, stk. 9, under henvisning til forslag fra Europa-Kommissionen, og ud fra følgende betragtninger: (1)Konventionen om kornhandel af 1995 ("konventionen") blev indgået af Unionen ved Rådets afgørelse 96/88/EF og trådte i kraft den 1. juli 1995. Konventionen blev indgået for en periode på tre år og er siden da med regelmæssige mellemrum blevet forlænget med yderligere to år ad gangen. Den blev senest forlænget ved en beslutning truffet af Det Internationale Kornråd på dets 49. møde i juni 2019 og er gyldig indtil den 30. juni 2021. (2)I henhold til konventionens artikel 27, stk. 2, står denne åben for tiltrædelse af regeringer for alle stater på de betingelser, som Det Internationale Kornråd måtte finde passende.